“'জন্মান্ধ হবি। জন্মান্ধ হবি। মহাপাতক কোথাকার।'—জন্মমুহূর্তে শোনা কথাগুলো মৃত্যুর দোরগোড়ায় এসেও কি স্পষ্টভাবে শুনতে পাচ্ছি আমি—সমস্ত পুরোনো কথাগুলো কি ভয়ঙ্করভাবে ভেসে আসছে আমার কাছে—ঠিক এই জলের ঢেউগুলোর মতো আমায় ধাক্কা দিয়ে চলে যাচ্ছে, আবার ফিরে আসছে—ঠিক আগের মতোই, আরো নিষ্ঠুরভাবে—কাঁপিয়ে দিচ্ছে আমার শরীরের মজ্জা পর্যন্ত। আর আমি সহ্য করে যাবো এই যমযন্ত্রণা—যতক্ষণ না মরে কাঠ হয়ে নদীতে ভেসে যায় আমার দেহটা—আর ততক্ষণ পর্যন্ত কিছুতেই রেহাই দেবে না আমায় ওরা, ওইসব ঘটনাগুলো—